УдзыпцIэр уэскIэ яхъуэж
Къэбэрдей-Балъкъэрым 2016 гъэм и щIымахуэ чемпионатым щэкIуэгъуэм и 26-м щIидзащ.
Нэгъабэрей зэхьэзэхуэм пашэныгъэр щызыубыда командэхэм мы зэпеуэри жыджэру ирагъэжьащ. Апхуэдэу чемпионыгъэр зыIыгъ «Мурбек»-м Налшык и «Спартак»-р хигъэщIащ, абы къыкIэлъыкIуа «Звезда»-р «Ансар»-м бжыгъэшхуэкIэ ефIэкIащ. Адрейхэми узыпэмыплъэн бжыгъэхэр къарикIуакъым.
Зэхьэзэхуэм и етIуанэ джэгугъуэм щызэпэщIэуващ Къэбэрдей-Балъкъэрым и щIымахуэ чемпионатхэр зэрекIуэкIрэ гъуэрыгъуэурэ бжьыпэр зыубыда «Звезда»-мрэ «Мурбек»-мрэ. Абыхэм я зэпэщIэтыныгъэр иджыри хуабжьу гуащIэ хъуащ — зэрыхуэбгъэфащэ хъунумкIэ, текIуэм иужькIэ дыщэ медалхэр зыIэригъэхьэнри Iуэхум хэлъщ. Мы зэIущIэм «Звезда»-м очкоищыр къыщихьащ, зы топ закъуэ «Мурбек»-м и гъуэм зэрыдигъэкIам и фIыгъэкIэ. Хэт ищIэн иджы арагъэнщ дыщэм щIэбэныну зи чэзур.
Пэжщ, абыкIэ мыарэзынкIэ хъунущ адрейхэр. Къапщтэмэ, пэщIэдзэ джэгугъуитIми щытекIуа «Спарта»-р, «Школ №31-Русгидро»-р, «Къэхъуныр». Чемпи-
оныгъэм мы гъэм зэрыщIэбэнынур абыхэми ябзыщIыркъым икIи я джэгукIэфIыр абыкIэ я щыхьэт нэсщ.
ЩIымахуэ зэхьэзэхуэм щIидза къудейщ. Командэхэм къапэщылъ джэгугъуэ пщыкIутхум сытри къыщыхъуфынущ икIи абы зэпеуэр удэзыхьэх ещI.
Щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым щызэхэта пэщIэдзэ зэIущIитIым къарикIуа бжыгъэхэм: япэ джэгугъуэ — «Школ №31-Русгидро» (Налшык) — «Спартак-Налшык-2000» (Налшык) — 2:1,«Спартак-Налшык-Д» (Налшык) — «Автозапчасть» (Бахъсэн) — 0:0, «Мурбек» (Налшык) — «Спартак» (Налшык) — 3:1,«Союз-Сэрмакъ» (Налшык) — «Велес» (Къэрэгъэш) — 1:1,«Къэхъун» (Къэхъун) — «Къулъкъужын-Тэрч» (Къулъкъужын) — 1:0,«Спарта» (Налшык) — «Шагъдий» (Зеикъуэ) — 2:0, «Звезда» (Налшык) — «Ансар» (Налшык) — 3:0,«ГорИс-179Кавказкабель» (Прохладнэ) — «ЛогоВАЗ» (Бабугент) — 3:3; етIуанэ джэгугъуэ — «ЛогоВАЗ» — «Школ №31-Русгидро» — 0:3,«Спартак-Налшык-Д» — «Велес» — 2:1, «Спарта» — «Автозапчасть» — 6:2, «Звезда» — «Мурбек» — 1:0, «Къэхъун» — «Спартак-Налшык-2000» — 1:0, «Шагъдий» — «Спартак» — 3:2, «Ансар» — «ГорИс-179 Кавказкабель» — 2:1, «Къулъкъужын-Тэрч» — «Союз-Сэрмакъ» — 3:1.
Жыласэ Заурбэч.
